钦定古今图书集成/方舆汇编/职方典/第1252卷 > 《龙渡庙记》陈傅良
## 钦定古今图书集成/方舆汇编/职方典/第1252卷 > 《龙渡庙记》陈傅良

桂阳之民虽贫而有常产，父子祖孙兄弟多挨居，或
至百口。重丧祭，有丧哭泣，过时必葬埋，未有火化者。
逾久展奉，犹哭泣如新。丧祭事谨洁，至不敢粪瓜菜，
耻为人隶。饥年不得已，鬻子舍为奴婢，而以养子为
约，盖其俗朴，近古然也。然拙而惰农，耕器绝苦，窳犁
刀入土才三四寸，终岁置田勿问。及春耨去陈草，曾
“不待破块，辄下种。水在田上，节级溉注之，是为良田。”
水在田下，虽咫尺不能辘轳使之逆上。往往夹江之
田，与并山同为瘠薄，易苦旱，率十年八九耕不获。每
旱即立视苗槁，而乞哀于神，无问在不在祀典，日击
羊豕，聚群巫鼓舞象龙，或燃指以膏火供佛。类不效，
则祷于龙渡山之神。山在境内最著“名，其神邦人尊
事之，非已甚，不敢辄祷，祷无不应。”今夏旱，凡民之祠
事，且遍不雨。于是属军教授县令谒祠下，以灵润源
之水归，又兼旬不雨。某遂宿戒亲诣祠下，三鼓方作，
星河弥天，行数里，渐槭槭有声，鸡初鸣，至青莲寺为
位望拜，迟明登山，俄时雨大至，达城下，已乃三日雨，
岁乃大熟。吏与民德侯之赐，推本所始。得绍兴十四
年赐庙额敕黄一道于掌故，“仰惟国家为民秩祀，笃
于报功，宜诏万世敬摹之。”石某为长吏，不能履阡陌，
为方略，教民治田，而徒干神之泽，又以穷自归于当
道，连帅部使者咸以钱粟来周急，可以免岁月矣，要
不可久。方将趣丞史以龙骨车若桔槔法下之乡聚，
使民稍自力，不但以渎神，益永尊事无怠。故因对神
之休，与国家所以褒大之者，并道其土俗善否为劝
励，著之下方。